Diari Oficial de la Generalitat Valenciana


Sumari del DOGV 9644, del 20-07-2023 (2023/7979)

RESOLUCIÓ de 5 de juliol de 2023, del secretari autonòmic de Cultura i Esport, per la qual es regula i concedeix una subvenció directa a l'Institut Ramon Llull per a la promoció literària i cultural per a l'exercici 2023.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9644

Data del DOGV
:   20-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7979


Data del document
:   05-07-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 5 de juliol de 2023, del secretari autonòmic de Cultura i Esport, per la qual es regula i concedeix una subvenció directa a l'Institut Ramon Llull per a la promoció literària i cultural per a l'exercici 2023.  
  
 [2023/7979]  
La llei 9/2022, de 30 de desembre, de pressupostos de la Generalitat per a l'exercici 2023, preveu, amb càrrec al programa 452.10, Llibre, arxius i biblioteques, centre gestor 01, secció 09, servei 03 i capítol IV, la línia de subvenció S8593000, amb la denominació «Subvenció a l'Institut Ramon Llull per a la promoció literària i cultural», amb una dotació de 100.000,00 €, de regulació nominativa i concessió directa, i que té com a descripció i finalitat la col·laboració entre la Generalitat i aquesta entitat de dret públic per a la promoció de la literatura i la cultura mitjançant l'establiment i la gestió d'un programa d'activitats durant 2023. L'entitat beneficiària és l'Institut Ramon Llull.  
  
Aquesta línia de subvenció es troba inclosa al Pla estratègic de subvencions de la Conselleria d'Educació, Cultura i Esport, per al període 2020-2023, aprovat per la Resolució de 23 de març de 2020, de la Conselleria d'Educació, Cultura i Esport, i modificat per la Resolució de 19 de gener de 2023, de la consellera d'Educació, Cultura i Esport, que inclou al capítol esmentat de la Direcció General de Cultural i Patrimoni, l'objectiu estratègic 37: Subvenció a l'Institut Ramon Llull per a la promoció literària i cultural (DOGV 27.01.2023).  
  
L'article 22 de la Llei 38/2003, de 17 de novembre, general de subvencions, estableix, en l'apartat 2.a la possibilitat de concedir de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions.  
D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que es podran concedir de manera directa, mitjançant una resolució, les subvencions previstes nominativament en la Llei de pressupostos de la Generalitat, entenent-se com a tals aquelles l'objecte, dotació pressupostària i destinatari de les quals figuren inequívocament en els seus annexos.  
En aquest sentit, la lletra d) de l'apartat 4 de l'article 160 de la Llei 1/2015 esmentada, disposa que les persones titulars de les conselleries seran les competents per a la concessió de les subvencions nominatives, i l'apartat 5 del mateix article preveu que l'exercici d'aquesta competència podrà ser delegat.  
D'aquesta manera, mitjançant Resolució de 13 d'abril de 2022, del conseller d'Educació, Investigació, Cultura i Esport, sobre delegació de competències en determinats òrgans, delega en la persona titular de la Secretaria Autonòmica de Cultura i Esport les resolucions de concessió de subvencions de manera directa, que corresponguen al seu àmbit competencial, a què es refereixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, del sector públic instrumental i de subvencions.  
La Conselleria d'Educació, Cultura i Esport és el departament del Consell al qual, en virtut del que disposa l'article 7 del Decret 5/2019, de 16 de juny, del president de la Generalitat, pel qual es determina el número i la denominació de les conselleries, i les seues atribucions, li corresponen les competències en matèria de cultura i promoció cultural, en el desenvolupament de les quals impulsa, entre altres iniciatives, diverses línies de foment i col·laboració amb entitats i administracions públiques amb què coadjuva en la consecució de una programació cultural diversa i àmplia a tot el territori.  
En aquest sentit, l'Institut Ramon Llull té entre els seus objectius culturals la projecció i la difusió exterior de la llengua i la cultura en totes les seues expressions. Per al compliment dels seus objectius, l'Institut Ramon Llull dona suport a les polítiques de relacions exteriors en l'àmbit cultural promovent els estudis de llengua en les universitats de fora del domini lingüístic articulades per mitjà de la Xarxa Universitària d'Estudis Catalans a l'Exterior, d'afavorir els estudis i la investigació a tot el món. L'Institut Ramon Llull actua també en l'àmbit de les arts i de la recerca i el coneixement, i ho fa a través del suport a activitats artístiques i en el marc de les estades en residència. A través de les accions dutes a terme per l'Institut Ramon Llull es pretén donar visibilitat a les autores i autors valencians i promocionar-los a través d'activitats de difusió de les obres i a programes que faciliten l'intercanvi i les estades nacionals i internacionals entre escriptores, escriptors i il·lustradors i il·lustradores. Amb aquesta finalitat la Llei 9/2022, de 30 de desembre, de pressupostos de la Generalitat per a l'exercici 2023, preveu la concessió directa per a aquesta entitat de dret públic d'una subvenció per import de 100.000,00 €.  
  
S'ha aplicat el que disposa el Decret 128/2017, de 29 de setembre, del Consell pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es concedeixen en aquesta resolució no requereixen la notificació abans esmentada, ja que no tenen els requisits de l'article 107 del Tractat de funcionament de la Unió Europea; en concret, per no suposar avantatge econòmic, ja que l'entitat a què va dirigida la subvenció no exerceix activitat econòmica que puga oferir béns o serveis al mercat i, per tant, no hi ha possibilitat de falsejament de la competència que afecte els intercanvis comercials entre estats membres.  
  
Per tot el que s'ha exposat, havent-se seguit els tràmits que es recullen en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb allò que estableix la Llei 9/2022, de 30 de desembre, de pressupostos de la Generalitat per a 2023, i en virtut de les competències atribuïdes a la Conselleria d'Educació, Cultura i Esport en el Decret 5/2019, de 16 de juny, del president de la Generalitat, i de la delegació continguda en el resolc primer, apartat 2, de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, resolc:  
  
Primer. Objecte  
Aquesta resolució té per objecte regular la concessió directa d'una subvenció destinada a l'Institut Ramon Llull per a la promoció literària i cultural prevista en la Llei 9/2022, de 30 de desembre, de pressupostos de la Generalitat per a l'exercici 2023 amb l'objectiu de fomentar la projecció internacional de la creació cultural valenciana en les diferents expressions (literatura, arts escèniques, audiovisual, música i arts visuals) per mitjà d'accions i programes de suport i de l'establiment i la gestió de programes durant l'exercici 2023.  
  
Segon. Raons d'interés públic que concorren en la concessió  
La possibilitat de concedir una subvenció, de caràcter nominatiu, a l'Institut Ramon Llull, està prevista en l'article 22.2.a de la Llei 38/2003, de 17 de novembre, general de subvencions, i en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i així està contemplada de manera expressa en el pressupost de la Generalitat per a 2023, en la secció 09, servei 03, centre gestor 01, i programa 452.10, la línia de subvenció S8593000, amb la denominació «Subvenció a l'Institut Ramon Llull per a la promoció literària i cultural», i amb una dotació de 100.000,00 €, que té com a descripció i finalitat la col·laboració entre la Generalitat i l'entitat per a la promoció de la literatura i la cultura mitjançant l'establiment i la gestió del programa d'activitats durant el 2023.  
  
La subvenció regulada en aquesta resolució té caràcter singular, derivat del caràcter excepcional i únic de l'entitat sol·licitant, i atenent el projecte presentat per l'Institut Ramon Llull i la finalitat de la Generalitat de realitzar activitats per a la promoció literària i cultural, segons les determinacions expressament contemplades per la Llei 9/2022, de 30 de desembre, de pressupostos de la Generalitat per a l'exercici 2023.  
  
S'ha optat per atorgar l'ajuda mitjançant resolució i no per conveni, d'acord amb l'article 168.1.A de la Llei 1/2015, de 8 de febrer, de la Generalitat, atés que no hi ha cap mena de contraprestació, llevat de la mera aportació econòmica, que es derive cap a la Generalitat, i que es tracta d'un fet singular i únic en el temps i els seus efectes.  
  
Tercer. Entitat beneficiària  
L'entitat beneficiària de la subvenció és l'Institut Ramon Llull, amb NIFS0800063J.  
  
Quart. Activitat subvencionada  
1. L'import de l'ajuda serà de 100.000,00 € i anirà destinat a finançar les despeses derivades de la realització d'activitats de promoció literària i cultural realitzades per l'Institut Ramon Llull i que es concreten a:  
A) Accions de promoció literària:  
- Presentació de llibres d'autoria valenciana i dels seus autors i autores.  
- Participació en certàmens literaris, festivals, fires, actes culturals i de promoció.  
- Participació en les plataformes virtuals alternatives de les fires del llibre internacionals amb l'organització de reunions amb els agents i editors internacionals.  
- Creació i difusió de materials de promoció de llibres i autors valencians més flexibles i adaptats a cada interlocutor.  
- Desenvolupament de comunitats específiques d'interlocutors essencials per a la internacionalització de la literatura: traductors, editors internacionals i prescriptores internacionals.  
- Programes específics dirigits a programadors de festivals i editors internacionals.  
- Promoció del patrimoni literari per incrementar el nombre de traduccions de clàssics.  
- Participació en revistes literàries digitals i plataformes de continguts internacionals.  
  
B) Accions de promoció cultural:  
- Participació de la producció artística valenciana en festivals, xarxes o esdeveniments de rellevància internacional en l'àmbit de les arts escèniques, la música, l'audiovisual i les arts visuals. - Participació en programes d'acompanyament a la creació valenciana per a fomentar la seua presència al món i promoure la visita de professionals estrangers de la gestió cultural a festivals, exposicions, estrenes o concerts on participen creadors valencians.  
- Participació de la creació artística valenciana en programes de residències artístiques que impulsa l'Institut Ramon Llull per connectar la creació i la investigació amb el talent professional altres països i impulsar l'intercanvi i el diàleg cultural a escala global.  
2. Les activitats objecte de la subvenció hauran d'estar adscrites directament a cadascuna de les accions establides en els apartats anteriors. L'Institut Ramon Llull haurà de justificar despeses subvencionables per valor, com a mínim d'un 90 % de l'import assignat a cadascun dels programes descrits.  
3. Totes les activitats a celebrar seran de caràcter gratuït per a les persones destinatàries d'aquesta i tindre com a finalitat la realització d'activitats de promoció literària i cultural.  
  
Cinqué. Despeses subvencionables  
1. Seran subvencionables totes aquelles despeses realitzades de naturalesa corrent que estiguen lligades de manera indubtable a la intervenció i a l'execució de les activitats pressupostades i autoritzades, i que resulten estrictament necessàries per a la seua implementació, sempre que complisquen les normes sobre justificació i control establides i que es destinen al finançament de la consecució dels objectius concretats en l'actuació.  
Es considera despesa realitzada la que haja sigut efectivament pagada amb anterioritat a la finalització del període de justificació establit en aquesta resolució.  
Entre aquestes despeses es poden incloure:  
a) Despeses directes: seran subvencionables les despeses que resulten necessàries per a la realització de l'activitat subvencionada, sempre que estiguen relacionades amb l'activitat i resulten indispensables per a l'adequada preparació o execució d'aquesta.  
Quan la preparació o execució de l'activitat subvencionable implique despeses en dietes i viatges, no es podran imputar a la subvenció quanties superiors a les fixades al Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, modificat per Decret 7/2023, de 27 de gener, i que són les següents:  
1. Despeses de desplaçament:  
- Si es tracta de vehicles propis, serà subvencionable la quantitat que resulte d'aplicar als quilòmetres recorreguts la indemnització per quilometratge fixada a 0,19 €/km. No es percebrà cap indemnització pel recorregut que excedisca el nombre de quilòmetres corresponents a l'itinerari adequat per a la realització de l'activitat objecte de la subvenció.  
2. Despeses d'hostalatge: 65,97 €/dia per persona.  
3. Despeses de restauració: 37,40 €/dia per persona. S'exclou aquest concepte el consum de begudes amb contingut alcohòlic.  
Només se subvencionaran els bitllets de tren i avió en classe turista. En el cas de les dietes, cal indicar persona, dia que s'imputa i activitat dins la qual es desenvolupa.  
b) Despeses indirectes: seran subvencionables aquelles despeses de funcionament corresponents a l'activitat general de l'entitat beneficiària, que hagen sigut necessàries per a la consecució de l'objecte de la subvenció (llum, telèfon, internet, i anàlegs), sempre que aquests costos corresponguen al període en què efectivament es realitza l'activitat. Únicament es podrà imputar a aquest concepte de despesa un màxim d'un 20 % de la subvenció concedida.  
c) Despeses de personal intern: seran subvencionables els costos (salari i seguretat social) del personal intern de l'entitat beneficiària, necessaris per a la realització de l'activitat subvencionada.  
  
S'inclouran en la partida de despeses de personal les derivades de la contractació de personal, totalment o parcialment, per a la seua intervenció en l'activitat subvencionable, sempre que existisca una relació laboral, fixa o temporal, entre l'entitat beneficiària i la persona treballadora.  
En el document de justificació de l'activitat subvencionable, l'entitat sol·licitant indicarà el percentatge de la jornada laboral que el personal dedique al projecte.  
No s'inclouran les despeses originades per les persones integrants de la junta directiva o consell de direcció de l'entitat beneficiària.  
2. D'acord amb el que disposa l'article 31 de la Llei 38/2003, de 17 de novembre, general de subvencions, el cost d'adquisició de les despeses subvencionables haurà d'estar d'acord amb el valor de mercat. Si escau, l'òrgan gestor podrà fer la comprovació del valor del mercat amb els mitjans assenyalats en l'article 170 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
3. No seran subvencionables:  
a) Despeses per a l'adquisició de béns inventariables (equipament informàtic, mobiliari, equips d'impressió o anàlegs)  
b) Despeses de garantia bancària  
c) Interessos deutors dels comptes bancaris  
d) Interessos, recàrrecs i sancions administratives i penals  
e) Despeses derivades de procediments judicials i administratius  
f) Despeses accessòries als desplaçaments (aparcaments, peatges d'autopistes...)  
4. Les despeses financeres, les despeses d'assessoria jurídica o financera, les despeses notarials i registrals i les despeses pericials per a la realització del projecte subvencionat i les d'administració específiques són subvencionables si estan directament relacionades amb l'activitat subvencionada i són indispensables per a l'adequada preparació o execució d'aquesta.  
5. Els tributs són despesa subvencionable quan el beneficiari de la subvenció els abona efectivament. En cap cas no es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
  
6. Les activitats que se subvencionen podran executar-se a partir de l'1 de gener del 2023 i fins a la data de finalització del termini per presentar la justificació.  
  
Sisé. Quantia  
L'import de la subvenció s'estableix en un màxim de 100.000,00 €. Aquest import s'abonarà a càrrec de la línia de subvenció S8593000, de la secció, servei, centre gestor i programa 32.24.28.309.64 de l'estat de despeses del Pressupost de la Generalitat per a l'exercici 2023.  
  
Seté. Procediment  
1. L'entitat beneficiària haurà de manifestar, en el termini de quinze dies hàbils a partir de la publicació d'aquesta resolució en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores, d'acord amb el model que s'inclou com a annex de la present resolució.  
2. El model de conformitat, degudament emplenat i signat, s'haurà de presentar telemàticament a través del procediment «Z - Sol·licitud general d'iniciació i tramitació telemàtica de procediments de la Conselleria d'Educació, Cultura i Esport» en l'enllaç següent:   
  
https://www.gva.es/es/inicio/procedimientos'id\_proc=18352  
3. Conforme al que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'haguera emplenat de forma incompleta o no s'hagueren aportat els requisits i documents que s'assenyalen en aquesta base, la persona interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, en cas de no fer-ho, se la tindrà per desistida, prèvia resolució d'arxivament de l'expedient, que haurà de ser dictada en els termes que preveu l'article 21 de l'esmentada llei, i quedarà sense efecte la concessió de la subvenció, i es perdrà, per tant, el dret a la percepció.  
  
  
Huité. Òrgan gestor  
Correspon la tramitació i la gestió de la subvenció a la Direcció General de Cultura i Patrimoni.  
  
Nové. Obligacions de les entitats beneficiàries  
1. L'Institut Ramon Llull estarà subjecte a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei general de subvencions.  
2. L'Institut Ramon Llull estarà obligat a realitzar les activitats subvencionades en els termes d'aquesta resolució i a justificar la realització en els terminis establits.  
3. En particular, estarà obligat a:  
a) Realitzar les activitats que fonamenten la concessió de la subvenció previstes en el punt quart d'aquesta resolució en les dates compreses entre l'1 de gener i el 31 d'octubre del 2023.  
b) Justificar el compliment dels requisits i les condicions, així com la realització de l'activitat i el compliment de la finalitat que determinen la concessió de la subvenció.  
c) Sotmetre's a les actuacions de comprovació a efectuar per l'òrgan que concedeix la subvenció, així com qualssevol altres de comprovació i control financer que puguen fer els òrgans de control competents que li siguen requerides en l'exercici de les actuacions anteriors.  
  
d) Comunicar a la Direcció General de Cultura i Patrimoni l'obtenció d'altres subvencions, ajudes, ingressos o recursos que financen les activitats per a la mateixa finalitat i que puguen donar lloc a la modificació de l'ajuda en produir-se una variació de les condicions tingudes en compte per a la concessió de la subvenció. En cap cas la suma de totes podrà superar el cost de l'activitat subvencionada. Per això, el beneficiari emetrà un certificat de les subvencions, ajudes o aportacions de qualsevol tipus obtingudes d'altres persones públiques o privades per finançar l'activitat. La comunicació s'ha de fer quan es conega i, en tot cas, amb anterioritat a la justificació de l'aplicació donada als fons percebuts.  
  
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
f) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable, així com tots els estats comptables i registres específics que siguen exigibles, per tal de garantir l'exercici adequat de les facultats de comprovació i control.  
g) Acreditar amb anterioritat a la concessió de la subvenció, mitjançant una declaració responsable, no estar sotmés a les prohibicions per obtenir la condició de beneficiari, establides en l'article 13 de la Llei 38/2003, i també no ser deutor de la Generalitat per reintegrament de subvencions, d'acord amb el que preveu l'article 25 del Reglament de subvencions.  
h) Adoptar les mesures de difusió contingudes en l'apartat 4 de l'article 18 de la Llei 38/2003, que estableix que els beneficiaris hauran de donar l'adequada publicitat del caràcter públic del finançament de les activitats objecte de subvenció. Aquestes mesures podran consistir en la inclusió de la imatge institucional de l'entitat concedent, així com en llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en mencions realitzades en mitjans de comunicació. En aquest sentit, tot el material gràfic i audiovisual publicitari que es realitze (cartells, fulletons, pancartes, DVD, CD i la resta de documentació i material utilitzat) indicaran que l'activitat subvencionada es realitza en col·laboració amb la Conselleria d'Educació, Cultura i Esport, i les inclusions o mencions que es realitzen en les pàgines web oficials per a donar repercussió a les activitats, incorporaran, si escau, el logotip que la Generalitat facilite. Pel que fa a les campanyes de publicitat que es duguen a terme, s'haurà de respectar el que estableix la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
  
i) Com a entitat beneficiària d'una subvenció, en compliment de l'article 3 de la Llei 19/2013, de 9 de desembre, de transparència, accés a la informació pública i bon govern, i de la lletra b) de l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, en cas de percebre durant el període d'un any ajudes o subvencions públiques en una quantia superior a 50.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que suposen com a mínim la quantitat de 5.000 euros, haurà de complir les obligacions de publicitat activa recollides en el capítol II del títol I de la Llei 19/2013, de 9 de desembre.  
La difusió de la informació que estableix aquesta clàusula s'ha de fer a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir a: https: //gvaoberta.gva.es/va/tep  
j) Procedir al reintegrament dels fons percebuts en els supòsits previstos en l'article 37 de la Llei 38/2003 i en l'article 172 de la Llei 1/2015.  
k) Els contractes que formalitze el beneficiari de la resolució amb el mateix proveïdor per a la realització d'actuacions subvencionades, que tinguen un import igual o superior a 15.000 € (IVA exclòs), requeriran per a la seua acceptació que s'hagen sol·licitat almenys tres ofertes de tres proveïdors diferents, amb caràcter previ a l'adquisició del compromís per a la prestació del servei o el lliurament del bé, llevat que, per les característiques especials que tinga, no hi haja en el mercat més que una empresa prestadora o subministradora, o la despesa s'haja realitzat amb anterioritat a la signatura de la present resolució. Tot això d'acord amb allò que preveu l'article 31.3 de la Llei 38/2003, de 17 de novembre, general de subvencions, en relació amb l'article 118.1 de la Llei 9/2017, de 8 de novembre, de contractes del sector públic.  
  
l) Assumir totes les responsabilitats que es deriven de l'activitat subvencionada, com a titular i promotor d'aquesta, incloent el total finançament dels seus costos, així com els possibles excessos respecte del pressupost plantejat.  
m) En general, les obligacions previstes com a bàsiques en la Llei 38/2003 i al seu reglament de desenvolupament.  
4. L'incompliment de les obligacions anteriors produirà la pèrdua del dret al cobrament total o parcial de la subvenció atorgada, i tindrà com a conseqüència la minoració de la subvenció o, si escau, el reintegrament de les quantitats percebudes conforme al que es disposa en el punt dotzé d'aquesta resolució.  
Tot això sense perjudici, si escau, de l'exigència de responsabilitats que puguen correspondre d'acord amb la legislació vigent.  
  
  
Desé. Règim i termini de justificació de la subvenció  
1. L'entitat beneficiària haurà de presentar, davant de l'òrgan gestor, l'adequada justificació de la subvenció, de la realització de l'activitat, del compliment de les condicions imposades, i de la consecució dels objectius previstos en l'acte de concessió de la subvenció.  
  
El termini màxim per a la presentació de la justificació finalitzarà el 31 d'octubre de 2023.  
2. En concret, l'entitat beneficiària haurà de presentar un compte justificatiu de la despesa realitzada, que es compondrà dels documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:  
1r Una relació classificada i numerada de les despeses de l'activitat, amb identificació de la persona o entitat creditora i del document, concepte de la despesa, el seu import, la data d'emissió i la data de pagament, relació de la despesa amb l'activitat subvencionada, percentatge d'imputació de cada factura a la subvenció concedida, i import imputat.  
  
2n Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior.  
Per a controlar l'eventual acumulació de subvencions, l'entitat beneficiària haurà de presentar una declaració responsable que faça constar que tots i cadascun dels documents o factures presentats s'apliquen únicament a la justificació de la subvenció concedida.  
Las factures hauran de complir els requisits regulats al Reial decret 1619/2012, de 30 de novembre, pel qual s'aprova el Reglament que regula les obligacions de facturació, i correspondre a la preparació i execució de les activitats subvencionades dins del període comprés entre l'1 de gener i el 31 d'octubre de 2023.  
Les factures hauran de reflectir amb el suficient detall les prestacions realitzades.  
No es poden aportar com a justificant de despeses els albarans, les notes de lliurament ni les factures proforma. L'acreditació de les despeses també es pot efectuar mitjançant factures electròniques, sempre que complisquen els requisits exigits per a la seua acceptació en l'àmbit tributari.  
Aquestes factures i documents es presentaran en format original o fotocòpia compulsada i seran marcades per part de l'òrgan gestor amb una estampilla o sistema equivalent. En el cas de presentació telemàtica, s'haurà d'indicar-hi la subvenció per a la qual han estat presentades i si l'import del justificant s'imputa totalment o parcialment; ja que es tracta d'una subvenció compatible amb l'obtenció d'altres subvencions, ajudes, ingressos o recursos que es destinen al finançament d'aquesta activitat, concedides per la Generalitat o altres administracions o ens públics o privats, nacionals, de la Unió Europea o d'organismes internacionals. L'entitat beneficiària haurà de conservar tots els justificants originals de pagament durant el període establit per la normativa fiscal, laboral i administrativa.  
L'entitat beneficiària haurà de conservar tots els justificants originals de pagament durant el període establit per la normativa fiscal, laboral i administrativa.  
3r Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència, o, si escau, la declaració responsable de no haver rebut altres subvencions o ajudes o ingressos objecte d'aquesta subvenció.  
  
4t Els tres pressupostos que, si s'escau, i en aplicació de l'article 31.3 de la Llei 38/2003, de 17 de novembre, general de subvencions, haja d'haver sol·licitat l'entitat beneficiària.  
c) Declaració responsable signada per la persona representant legal de l'entitat sobre el compliment de les obligacions establides en la Llei 38/2003, de 17 de novembre, amb indicació expressa de trobar-se al corrent en el pagament d'obligacions per reintegrament de subvencions.  
  
3. En el cas que l'entitat beneficiària no deduïsca cap percentatge de les quotes d'IVA suportades, haurà de presentar una declaració jurada per la persona representant legal, mitjançant la qual es notificarà no tindre dret a practicar deduccions per les quotes d'IVA que puguen suportar. Alhora, presentarà certificació de l'òrgan competent de la hisenda pública acreditant que no liquida IVA, o bé certificació de situació censal i obligacions.  
Quant als documents acreditatius dels pagaments a les persones creditores, com a justificants de pagament s'admetran resguards de transferència (si engloba diverses factures, s'haurà d'aportar relació detallada), així com xecs i pagarés, en els termes següents:  
  
1r Si la forma de pagament és una transferència bancària, aquesta es justificarà mitjançant el resguard de l'ordre de càrrec i haurà de figurar en el concepte de transferència el número de factura o, si no, el concepte abonat.  
2n Si la forma de pagament és el xec o pagaré, el document justificatiu consisteix en un rebut, signat i estampillat per la persona o entitat proveïdora, on s'ha d'especificar la factura o documentació justificativa de la despesa a què correspon el pagament i la data, el número i la data del xec o, si escau, la del venciment del pagaré, i haurà d'aparéixer, sota la signatura, el nom i el número del NIF de la persona que signa.  
  
La forma de pagament contemplada en els dos punts anteriors s'acompanyarà de còpia de l'extracte bancari del càrrec en compte corresponent a l'operació justificada.  
4. Així mateix, l'entitat beneficiària haurà d'acreditar, per mitjà de certificació expedida per l'òrgan competent, davant l'òrgan gestor de la subvenció regulada en aquesta resolució, els punts següents:  
a) Que els fons han estat destinats a realitzar l'activitat per a la qual van ser concedits.  
b) Que la documentació original acreditativa de la despesa realitzada i efectivament pagada es troba en les seues dependències, a disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.  
5. Tota la documentació justificativa haurà de ser remesa en termini a través del procediment «Z - Sol·licitud general d'iniciació i tramitació telemàtica de procediments de la Conselleria d'Educació, Cultura i Esport» previst en l'enllaç següent: https://www.gva.es/es/inicio/procedimientos'id\_proc=18784  
  
Onzé. Forma de pagament de la subvenció  
1. La tramitació del pagament de la subvenció s'iniciarà després de l'aportació, per part de l'Institut Ramon Llull, de la justificació de les despeses corresponents, i de la comprovació del que s'ha aportat per part de la Direcció General de Cultura i Patrimoni, de la realització de l'activitat o el compliment de la finalitat que determinen la concessió de la subvenció.  
2. El pagament s'efectuarà, una vegada rebuda la justificació i acreditat que l'entitat es troba al corrent de pagament de les seues obligacions tributàries i davant de la Seguretat Social, mitjançant transferència bancària al compte el titular del qual siga l'Institut Ramon Llull i que estiga donat d'alta al sistema d'informació pressupostària de la Generalitat.  
En cas que el compte bancari no estiga donat d'alta en la Generalitat, o haja de modificar les seues dades, l'entitat haurà de donar d'alta les dades a través del sistema PROPER en compliment de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat i la Resolució de 16 de juny del 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana.  
  
3. El pagament es podrà efectuar d'una sola vegada per la totalitat de la subvenció, o bé mitjançant pagaments fraccionats, amb la seua justificació prèvia i comprovació, amb la periodicitat següent:  
- Fins a un 40 % de la quantitat total de la subvenció en el termini de 15 dies hàbils des de la presentació per part de l'entitat beneficiària en el registre d'entrada de la Direcció General de Cultura i Patrimoni de la conformitat amb la concessió de la subvenció i amb les presents bases reguladores prevista en el resolc seté.  
- Fins al 30 % en el termini de tres mesos des de la presentació per part de l'entitat beneficiària de la conformitat amb la concessió de la subvenció.  
- El 30 % restant en data màxima 31 d'octubre de 2023.  
4. L'import del pagament serà, en tot cas, igual a la quantia correctament justificada, sense que la suma de les despeses supere el límit de 100.000,00 €. Igualment, cadascuna de les quanties correctament justificades en els dos programes d'activitats, haurà de suposar, com a mínim, un 90 % de l'import establit en el pressupost del programa corresponent fixat en el resolc quart.  
  
Dotzé. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en la present resolució. Aquesta compatibilitat estarà condicionada al fet que l'import de les ajudes, aïlladament o en concurrència amb altres, no supere el cost de l'activitat subvencionada, tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A, apartat c, de la Llei 1/2015, del 6 de febrer, de la Generalitat, d'hisenda pública, del sector públic instrumental i de subvencions.  
  
  
Tretzé. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació de les despeses realitzades no arribe a la quantia atorgada, així com quan, havent-se subvencionat una part del cost total de l'activitat, no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per deixar sense efecte l'acte de concessió de la subvenció. En tot cas, s'ha de garantir el dret d'audiència de l'entitat interessada.  
3. En els casos que preveu l'article 37 de la Llei general de subvencions, l'entitat beneficiària ha de reintegrar la totalitat o una part de la quantitat percebuda més els interessos de demora corresponents. En aquests casos es procedirà a la incoació de l'expedient oportú que, amb audiència prèvia de l'entitat interessada, serà resolt per la persona titular de l'òrgan gestor de la subvenció.  
4. La no realització per l'Institut Ramon Llull de les activitats subvencionables previstes en el resolc quart, donarà lloc al decaïment del compromís econòmic de finançament per part de la Conselleria d'Educació, Cultura i Esport.  
5. El falsejament o l'ocultació de dades i documents que afecten substancialment la concessió i el lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
6. La Conselleria d'Educació, Cultura i Esport es reserva el dret a realitzar totes aquelles inspeccions tècniques i administratives que es consideren necessàries a fi de conformar la correcta execució de l'actuació subvencionada.  
  
Catorzé. Mètode general de control  
La Conselleria d'Educació, Cultura i Esport exercirà el control administratiu a través de la revisió de la documentació de caràcter econòmic justificativa, i de la memòria d'actuació presentada a fi de confirmar la correcta execució de l'actuació subvencionada.  
Així mateix, de conformitat amb l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es procedirà a la comprovació material de la realització efectiva de l'objectiu de la subvenció directa i de l'adequat compliment de la finalitat de la mateixa mitjançant el següent pla de control:  
a) Tipus de control: durant el primer trimestre natural de l'any següent a aquell en què es publicarà la resolució de concessió de la subvenció, es revisarà novament la documentació administrativa aportada per l'entitat beneficiària de la subvenció i es comprovarà, mitjançant la Base de Dades Nacional de Subvencions, les subvencions rebudes per l'entitat beneficiària per al mateix objecte de subvenció per evitar concurrències i/o duplicitats. Així mateix, es realitzarà el control material de la realització efectiva de les activitats objecte de subvenció, mitjançant comprovacions in situ en cas d'estimar-ho oportú, o bé mitjançant altres procediments, com ara vídeos, fotografies geoetiquetades o datades o altres mitjans de prova en format electrònic, i també mitjançant la comprovació de les llistes de participants i ponents en les jornades o cursos duts a terme, així com del seguiment de la publicitat en els mitjans de comunicació, procediments que garantisquen l'adequada realització de l'activitat subvencionada. Tot això d'acord amb el que estableixen els articles 165.2.j i 169 de la Llei 1/2015, del 6 de febrer, de la Generalitat, d'hisenda pública, del sector públic instrumental i de subvencions.  
  
b) Criteris de selecció de la mostra: el control previst en el paràgraf anterior es realitzarà sobre la totalitat de les despeses.  
c) Conclusions: Es durà a terme una valoració global en què s'indicaran, si escau, suggeriments per a l'elaboració d'altres plans.  
  
Quinzé. Protecció de dades personals  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (d'ara en avant RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. av. de Campanar, 32. 46692 València. Correu electrònic: fkimgpwarfcmtotjrhxjyumg@aug.nh  
b) Delegació de Protecció de Dades de la Generalitat. Passeig de l'Albereda, 16. 46220 València. Correu electrònic: lrn@foc.fh  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per comprovar l'exactitud de les dades declarades per la persona interessada que estiguen en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per poder tramitar la subvenció en les diferents fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per complir la finalitat per a la qual se sol·liciten i pels terminis establits en les normes vigents per complir obligacions i responsabilitats legals, i seran suprimides d'acord amb el que preveu la normativa d'arxius i documentació.  
  
k) La persona interessada té dret a sol·licitar al responsable del tractament l'accés, la rectificació i la supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent: http://www.gva.es/proc22094. A més, existeix la possibilitat de reclamar davant de l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat ajudes, beques i subvencions, accessible a: www.ceice.gva.es/registre-de-tractament-de-dades  
  
Setzé. Règim jurídic aplicable  
Aquestes subvencions es regiran, a més del que es disposa en aquesta resolució, per la Llei 38/2003, de 17 de novembre, general de subvencions, i pel Reglament de la llei esmentada, aprovat pel Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que siguen aplicables.  
  
Desseté. Efectes  
La present resolució produirà efectes a partir de l'endemà de la publicació en el Diari Oficial de la Generalitat Valenciana i per a l'exercici pressupostari per a la qual és dictada.  
De conformitat amb el que estableixen els articles 114, 123 i 124 de la Llei del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es pot interposar un recurs potestatiu de reposició o bé plantejar-se directament un recurs contenciós administratiu en els terminis corresponents i davant dels òrgans que s'indiquen a continuació:  
  
a) El recurs potestatiu de reposició s'ha d'interposar davant de la consellera d'Educació, Cultura i Esport en el termini d'un mes a comptar des de l'endemà de la publicació d'aquesta resolució.  
b) El recurs contenciós administratiu ha de ser interposat davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació d'aquesta resolució, de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que les persones interessades puguen exercitar qualsevol altra via que estimen oportuna.  
  
València, 5 de juliol de 2023.- El secretari autonòmic de Cultura i Esport (p. d. R 13.04.2022, DOGV 29.04.2022): Joaquim Enric López Camps.  
  
  
ANNEX I  
Model de conformitat de la subvenció de concessió directa  
  
1.IDENTIFICACIÓ DE LA SUBVENCIÓ.  
- Anualitat:  
- Òrgan Gestor:  
- Import:  
- Títol:  
  
2.ENTITAT BENEFICIÀRIA.  
- Nom o raó social (\*):  
- Tipus d'entitat:  
- Sigles:  
- NIF:  
- Direcció:  
- Localitat:  
- Província:  
- Telèfon:  
- Correu electrònic:  
- Pàgina web:  
  
(\*) El nom ha de ser coincident amb el que figura en aquesta resolució  
  
Dades de la persona representant:  
- Nom:  
- Cognoms:  
- DNI/NIF:  
- Càrrec:  
  
Dades domiciliàries a efectes de notificació:  
- Direcció:  
- Localitat:  
- Província:  
- Codi postal:  
  
Dades de la persona de contacte en cas de ser diferent de la persona sol·licitant:  
- Nom i cognoms:  
- Telèfon:  
- Correu electrònic:  
  
3.DECLARACIÓ RESPONSABLE  
a) Conforme al que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització perquè l'administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI), i, si escau, de residència.  
  
Sí No   
En cas de no subscriure la corresponent autorització, la persona interessada estarà obligada a presentar els documents corresponents juntament amb aquesta conformitat.  
b) Declare que, a la vista de les bases que regeixen aquesta resolució, les accepte íntegrament i accepte la subvenció per al projecte a que es refereix aquesta resolució.  
c) Declare que l'entitat a la qual represente no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, i cal ressaltar especialment la de no ser deutora per reintegrament de subvencions.  
d) Declare que totes les dades que figuren en aquest document són certes, i em compromet, en nom de l'entitat, a destinar l'import de la subvenció que es regula i concedeix en aquesta resolució a l'objecte previst.  
e) Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'Administració.  
f) Declare que conec l'obligació d'informar aquells tercers les dades personals dels quals hagen d'aportar durant el procediment, especialment en la fase de justificació de la subvenció, que les seues dades seran facilitades a la Conselleria d'Educació, Cultura i Esport, com a responsable del tractament, amb la finalitat de gestionar la subvenció concedida.  
  
4.DADES DEL PROJECTE, PROGRAMA O PLA PER AL QUAL ES CONCEDEIX LA SUBVENCIÓ.  
- Descripció del projecte:  
- Data inici:  
- Data fi:  
- Resultats previstos:  
Data i signatura de la persona representant de l'entitat.  
  
La Conselleria d'Educació, Cultura i Esport és responsable del tractament de les dades personals que es recullen en aquest document i, si escau, en els que s'adjunten, i els tractarà per gestionar l'acceptació de la subvenció concedida. Les persones interessades poden exercitar els drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat, segons s'indica en la pàgina següent: http://www.gva.es/va/proc19970. Per a més informació consulte el registre d'activitat de tractament denominat «Ajudes, beques i subvencions» en la següent pàgina web:   
www.ceice.gva.es/registre-de-tractament-de-dades